Fra på mandag kan en lang række erhvervsdrivende igen tage imod kunder, viser en liste, som Ehvervsministeriet har sendt til TV 2.

Det er over en måned siden, at regeringen måtte se sig nødsaget til at lukke Danmark ned, efter landet endte i en historisk pandemi-krise. Langsomt, men sikkert, er vi på vej gennem coronakrisen, og det har fået alle partierne i Folketinget til sammen at lave en aftale om at begynde genåbningsprocessen af landet. Fredag oplyser Erhvervsministeriet til TV 2, hvilke steder der på mandag igen kan åbne op for kunder. Listen er som følger: Frisører Fysioterapeuter Kiropraktorer Ergoterapeuter Osteopater Kliniske Diætister Fodterapeuter Optikere Psykologer Tandområdet, herunder kliniske tandteknikere, tandlæger og tandplejere Høreområdet Private hospitaler og klinikker Skønheds- og massageklinikker Kropsplejeklinikker Spaklinikker Tatovører og piercingklinikker Øvrige lokaler, hvor der leveres tjenesteydelser, som efter deres karakter indebærer tæt fysisk kontakt til kunder, og solarier. Køreskoler Samtidig fortsætter planlægningen af den yderligere genåbning af Danmark. Men det afgørende for næste fase er de endnu ukendte smittetal fra påsken. For der går op til 14 dage, fra en person er smittet, til personen bliver syg, og derfor kan det være svært at sige, hvordan den danske befolkning har opført sig påsken over. Har danskerne fulgt forholdsreglerne, og er smittetallene derfor stadig lave, vil det øge presset på regeringen i de fremtidige forhandlinger om den yderligere åbning af samfundet. Omvendt vil en stigning i smitten og antal indlæggelser grundet brud på selvdisciplinen være afgørende for en eventuel skærpelse eller langsommere åbning af landet, mener TV 2s politiske analytiker Peter Lautrup-Larsen. - Lige nu ser partierne hen mod 10. maj, der er næste fase i genåbningen, siger han. Med andre ord vil smittetallene i næste uge være pejlemærket for de fremtidige forhandlinger. Genåbning sker med hensyn til små menneskemængder Ifølge Statens Serum Instituts beregninger vil den aftale genåbning ikke føre til en væsentlig stigning i smittetrykket, forklarer professor i eksperimental virologi, Allan Randrup Thomsen. Faktisk har belastningen af sundhedsvæsenet allerede nået det værste punkt i krisen, hvis beregningerne passer, vurderer han. Men derfor er det alligevel ikke sikkert at gå skridtet videre og genåbne eksempelvis landets beværtninger, cafeer og restauranter. - Det hele skal ses i en stor sammenhæng. Det er mere risikabelt at åbne cafeer og restauranter, fordi det antal mennesker, der indgår, typisk er mange flere, end det er hos den enkelte frisør, tandlæge eller køreskolelærer, siger Randrup Thomsen. Der er stadig smitte i samfundet, påpeger han og konkluderer, at danskernes nye vaner er afgørende for, at smitten ikke spreder sig for meget. - Virusset har ikke ændret sig. Den har stadig samme smittekapacitet. Holder vi op med at følge reglerne med afstand og håndvask, så er vi sådan set tilbage, hvor vi var i starten af marts, siger Allan Randrup Thomsen.